b"\n_START_ARTICLE_\nJordi Turull i Negre\n_START_SECTION_\nBiografia\n_START_PARAGRAPH_\nLlicenciat en Dret per la Universitat Aut\xc3\xb2noma de Barcelona, ha treballat en l'\xc3\xa0mbit municipal. Ingress\xc3\xa0 a la Joventut Nacionalista de Catalunya el 1983 i a CDC el 1987. Va ser regidor a l'ajuntament de Parets del Vall\xc3\xa8s el 1987-2003, i com a cap de la llista de CiU a les eleccions municipals de 1991, 1995 i 1999. Va ser diputat a la Diputaci\xc3\xb3 de Barcelona el 1991-1996 i director general de l'Institut Catal\xc3\xa0 del Voluntariat el 1996-2000. Ha estat president Comarcal de CDC del Vall\xc3\xa8s Oriental el 2000-2004 i president de la federaci\xc3\xb3 de comarques de Barcelona de CDC. Tamb\xc3\xa9 ha estat professor associat de la Universitat Aut\xc3\xb2noma de Barcelona, on va impartir l'assignatura de Pol\xc3\xadtiques Sociolaborals.\n_START_SECTION_\nDiputat al Parlament\n_START_PARAGRAPH_\nDiputat al Parlament des de 2004, el 2010 va ser portaveu del grup de Converg\xc3\xa8ncia i Uni\xc3\xb3 al Parlament de Catalunya i el mar\xc3\xa7 de 2013 va ser nomenat president de grup. Com a diputat, va ser portaveu de CiU  a la comissi\xc3\xb3 d'investigaci\xc3\xb3 sobre el Cas Millet i a la comissi\xc3\xb3 d'investigaci\xc3\xb3 sobre els incendis d'Horta de Sant Joan. Tamb\xc3\xa9 va presidir la comissi\xc3\xb3 d'estudi sobre el Pacte Fiscal del Parlament de Catalunya. Com a representant de CiU, ha format part del Pacte Nacional pel Dret a Decidir i ha participat en diverses cimeres convocades pel president de la Generalitat sobre el proc\xc3\xa9s. El 8 d'abril de 2014 va ser un dels tres diputats designats pel Parlament de Catalunya per defensar al Congr\xc3\xa9s dels Diputats la celebraci\xc3\xb3 d'un refer\xc3\xa8ndum sobre el futur pol\xc3\xadtic de Catalunya._NEWLINE_Despr\xc3\xa9s de les eleccions al Parlament de Catalunya de 2015 va ser elegit president del grup parlamentari de Junts pel S\xc3\xad. El gener de 2016 el seu nom va comen\xc3\xa7ar a sonar com a possible candidat per ser secretari general de Converg\xc3\xa8ncia. Despr\xc3\xa9s de la refundaci\xc3\xb3 de CDC en el PDeCAT, Turull va anunciar la retirada de la seva candidatura a dirigir el nou partit. La decisi\xc3\xb3 va permetre que sort\xc3\xads escollida Marta Pascal com a coordinadora executiva del Partit Dem\xc3\xb2crata. Va ocupar el c\xc3\xa0rrec de president del grup parlamentari Junts pel S\xc3\xad fins al 14 de juliol del 2017, quan el president Carles Puigdemont el va escollir com a Conseller de Presid\xc3\xa8ncia i portaveu del Govern, c\xc3\xa0rrec que, fins aleshores, havia ostentat Neus Munt\xc3\xa9.\n_START_SECTION_\nPres\xc3\xb3\n_START_PARAGRAPH_\nEl 27 d'octubre de 2017 despr\xc3\xa9s que el Parlament de Catalunya proclam\xc3\xa9s la Rep\xc3\xbablica Catalana, el Senat de l'estat espanyol va aprovar les mesures proposades pel govern a l'empara de l'article 155 de la Constituci\xc3\xb3 Espanyola de 1978, entre elles la destituci\xc3\xb3 del President de la Generalitat de Catalunya i tot el seu govern de Catalunya, incl\xc3\xb2s Jordi Turull. Immediatament despr\xc3\xa9s va ser publicat en el Butllet\xc3\xad Oficial de l'Estat._NEWLINE_El 2 de novembre de 2017 vuit membres del Govern catal\xc3\xa0, entre ells el mateix Jordi Turull, Oriol Junqueras, Josep Rull, Meritxell Borr\xc3\xa0s, Carles Mund\xc3\xb3, Ra\xc3\xbcl Romeva, Dolors Bassa, Joaquim Forn i l'exconseller Santi Vila, declararen davant la jutgessa de l'Audi\xc3\xa8nica Nacional Carmen Lamela. El fiscal, Miguel \xc3\x81ngel Carballo va sol\xc2\xb7licitar pres\xc3\xb3 incondicional per a tots els membres del Govern catal\xc3\xa0 incl\xc3\xb2s Jordi Turull, fet que va decretar la magistrada Lamela. El 4 de desembre va sortir en llibertat sota fian\xc3\xa7a despr\xc3\xa9s que la seva causa pass\xc3\xa9s al Tribunal Suprem._NEWLINE_El 21 de desembre fou escollit de nou diputat amb la llista de Junts per Catalunya a les eleccions al Parlament de Catalunya. Era el quart candidat de la llista per a la circumscripci\xc3\xb3 de Barcelona._NEWLINE_Despr\xc3\xa9s dels intents fallits de proposar Carles Puigdemont o Jordi S\xc3\xa0nchez, el 21 de mar\xc3\xa7 de 2018 va ser proposat candidat a la Presid\xc3\xa8ncia de la Generalitat a la investidura pel President del Parlament, Roger Torrent. El ple d'investidura es va dur a terme el dia 22 de mar\xc3\xa7 de 2018, i els parlamentaris van rebutjar la seva investidura com a president de la Generalitat per 65 vots en contra, 64 a favor i 4 abstencions._NEWLINE_Un dia despr\xc3\xa9s, el 23 de mar\xc3\xa7 de 2018, el magistrat del Tribunal Suprem d'Espanya Pablo Llarena el va tornar a enviar a la pres\xc3\xb3, aix\xc3\xad com a l'expresidenta del Parlament Carme Forcadell i els consellers Ra\xc3\xbcl Romeva, Josep Rull i Dolors Bassa. Llarena va argumentar pres\xc3\xb3 provisional incondicional sense fian\xc3\xa7a per als cinc despr\xc3\xa9s de considerar que hi havia risc de fuga i de reiteraci\xc3\xb3 dels delictes pels quals van ser processats._NEWLINE_Des del mar\xc3\xa7 de 2018, estigu\xc3\xa9 en pres\xc3\xb3 preventiva per ordre del Tribunal Suprem de l'estat espanyol. El 4 de juliol de 2018 va ser traslladat al Centre Penitenciari Lledoners. Des de llavors s'hi van realitzar diverses concentracions de suport a les portes del centre. L'1 de desembre de 2018 va iniciar una vaga de fam, que va durar uns quinze dies, per denunciar la seva situaci\xc3\xb3 de pres\xc3\xb3 preventiva._NEWLINE_L'1 de febrer de 2019 fou traslladat a la pres\xc3\xb3 madrilenya de Soto del Real en un autocar de la Gu\xc3\xa0rdia Civil, per fer front al Judici que va comen\xc3\xa7ar el 12 de febrer. i que va acabar el 14 d'octubre de 2019 amb una sent\xc3\xa8ncia que imposava dures penes a la majoria de processats, i en concret, a Turull, de 12 anys de pres\xc3\xb3 i d'inhabilitaci\xc3\xb3 per sedici\xc3\xb3 i malversaci\xc3\xb3.\n_START_SECTION_\nVida privada\n_START_PARAGRAPH_\nCasat i amb dues filles, \xc3\xa9s soci d'\xc3\x92mnium Cultural, C\xc3\xa0ritas Diocesana i Interm\xc3\xb3n Oxfam, membre del patronat i soci de la Fundaci\xc3\xb3 Catalana de l'Esplai i membre del Consell Assessor de la Fundaci\xc3\xb3 Mart\xc3\xad l'Hum\xc3\xa0 de la Garriga (Vall\xc3\xa8s Oriental)."